**Ku twisisa nkoka wa Wili**

Ehenhla ka 70% wa maAfrika Dzonga lava tirhaka a va na wili. Ku na swivangelo swotala swa leswaku hikokwalahokayini ma Afrika Dzonga votala va hlawula ku ka va nga endli wili, kambe ku fa munhu a ri hava wili swi engetela ntshikelelo wa ikhonomi na ntshikelelo wa miehleketo tanihloko ndyangu wa wena langutanile na ku lova ka wena.

Burochara leyi yi nyika swiletelo swa masungulo swa mayelana na tiwili na ku lawuriwa ka ndzhaka/rifa ra lava feke. A yi sivi milawu yihi kumbe yihi leyi faneleke naswona a yi fanelanga ku tirhisiwa tanihi rheferense leyi nga enawini.

|  |  |
| --- | --- |
| **TINHLAMUSELO** | |
| **Wili** | Tsalwa leri nga enawini leri u kombisaka leswi nga ta humelela hi rifuwo ra wena loko u fa, ri na swileriso swa wena hi leswaku ndzhaka ya wena yi fanele yi hangalasisiwa ku yini naswona i mani loyi a faneleke ku vuyeriwa eka yona endzhaku ka rifu ra wena. Ri vuriwa tsalwa ra xitatimente xa rifuwo |
| **Rifuwo** | Swilo leswi u nga na swona swi nga swa wena. Swi nga katsa swilo swo fana na yindlu ya wena na leswi nga endzeni, mimovha, minkavelo, vuvekisi, swipfuno swa phenxeni, mali sw.sw. |
| **Vadyandzhaka** | Tiwili, tithirasiti na tipholisi ta ndzindzakhombo hi ntolovelo swi na munhu loyi anga ta vuyeriwa eka swona loko u fa, hi nkarhi wa vukona kumbe loko u herisa thirasiti, kumbe loko pholisi yi vupfa. Munhu loyi, kumbe nhlangano, loyi a faneleke ku kuma mali kumbe rifuwo rin'wana u vuriwa mudyandzhaka. |
| **Nkavelo wa ndzhaka** | Nkavelo wa ndzhaka hi loko u siya swilo swo fana na yindlu, juwelari, kumbe mali eka mudyandzhaka kumbe muvuyeriwa wa ndzhaka, xik. "Ndzi averile nsati /nuna wa mina ndzhaka ya yindlu ya mina leyi nga eDurban" |
| **Xibalo xa Vubindzuri bya Xumankulu** | Xibalo lexi hakeriwaka ku suka eka phurofiti yo xavisa nhundzu. |
| **Ndzhaka** | Swilo hinkwaswo leswi nga swa wena; nhundzu ya wena hinkwayo (nhundzu leyi fambafambisiwaka na leyi nga fambafambisiweku) na swikweleti swa wena(swikweleti). |
| **Xibalo xa rifa/ndzhaka** | Xibalo lexi hakeriwaka eka ndzhaka yi nga se hangalasiwa exikarhi ka vadyandzhaka. Xikweleti xa xibalo lexi hleriweke xi huma eka nkoka wa ndzhaka naswona xi tirha eka ndzhaka leyi nga na nkoka wa le henhla ka R3,5 wa mamiliyoni. |
| **Mulawuri wa ndzhaka** | Munhu loyi a hlawuriweke hi muendli wa wili(wena) na ku thoriwa hi Mufambisi wa Khotonkulu ku endla swilaveko swa muendli wa wili, endzhaku ka rifu ra yena. |
| **Mukhomelandzhaka** | Munhu kumbe nhlangano lowu lawulaka nhundzu hi ku yimela munhu un'wana kumbe munhu loyi a tshembhekeke. Mukhomelandzhaka ku nga va muthirasiti, mulawuri, kumbe munhu loyi a kumaka ndzhaka eka swiyimo leswi wili yi nyikaka rifuwo eka munhu loyi a kumaka wili hi xipimelo xa leswaku xi fanele xi ya eka munhu un'wana loko loyi a kumaka ndzhaka a fa. |
| **Mudyandzhaka/mukumi wa wili** | Vadyandzhaka na vakumi wa wili i vanhu lava kumaka swilo swa munhu loyi a nga fa. Ku hambana exikarhi ka lavambirhi hi leswaku mudyandzhaka a nga kuma swilo swa munhu loyi a faka a ri na wili kumbe a ri hava wili (vudyandzka bya wili kumbe byo pfumala wili), loko munhu loyi a kumaka rifuwo a nga kuma ntsena hikwalaho ka wili leyi nga enawini. Leswi swi vula leswaku maxaka ya ngati, nuna/nsati wa wena na vana lava wundliweke i vadyandzhaka loko wo tshuka u fa u ri hava wili, kambe ku va mutirhi wa wena wa le kaya a kuma mali yokarhi eka wena u fanele u va u n'wi tsarile eka wili. |
| **Ndzhaka** | Xipfuno lexi kumiweke ku suka eka ndzhaka ya munhu loyi a nga fa ehansi ka wili kumbe ehansi ka nawu wa vudyandzhaka byo pfumala wili. Xikombiso, n'wana wa mufana wa muakelani u kumile n'we xa nharhu xa masalela ya ndzhaka ya tatana wa yena. |
| **Nka-wili** | Loko u fa u nga siyanga wili leyi nga enawini, u fa u nga ri na wili”. |
| **Ndzhaka** | Rifuwo ro karhi leri nyikiwaka munhu wokarhi eka wili. |
| **Swikweleti** | Leswi i swilo leswi fanaka na swikweleti leswi nga se hakeriwaka, tihakelo ta nkosi, xibalo xa rifa, sw.sw. |
| **Masalela** | Leswi saleke swa rifa endzhaku ka swikweleti hinkwaswo, tihakelo na swibalo swi hakeriwile na tindzhaka hinkwato ti hundziseriwile kumbe ti hakeriwile eka vakumi va ndzhaka. |
| **Ku va na wili** | Loko munhu a ri na wili leyi nga enawini hi nkarhi wa rifu ra yena, yena u fa a ri na wili |
| **Muendli wa wili** | Munhu loyi a endlaka wili kumbe tsalwa ra xitatimente xa rifuwo. |
| **Thirasiti** | Thirasiti i malulamiselo lawa vulawuri na/kumbe vun'winyi bya nhundzu swi hundziseriwaka eka tithirasiti ku khoma no endla xikombelo xa nhundzu leswaku vadyandzhaka va ta vuyeriwa. Thirasiti ya wili yi nga lulamisiwa eka wili ku khoma nhundzu ya vana lavatsongo ku kondza va fikelela vukhale bya vanhu hiinkwavo (kumbe ku hundza). Thirasiti yi lulamisiwa loko muendli wa wili a ha hanya (leswi vuriwaka tinyiko kumbe thirasiti ya ndyangu) naswona swi nga va swa mudyandzhaka kumbe mukumi wa ndzhaka eka wili ku va a swi kuma na ku khoma ndzhaka kumbe rifa ku vuyerisa vadyandzhaka va thirasiti. |
| **Mulawulathirasiti** | Munhu kumbe nchumu wa nawu, wo fana na gweta, bangi, khamphani ya thirasiti kumbe mukhomelandzhaka wa xiphurofexini (FPSA®), loyi a lawulaka nhundzu ya thirasiti leswaku vadyandzhaka va ta vuyeriwa ku kondza yi hangalasiwa eka vadyandzhaka. |

**Leswi nga endzeni**

1. Xana wili i yini?

2. Hikokwalahokayini ndzi fanele ku va na wili?

3. Hikokwalahokayini ndzi nga se va na wili?

4. Ku ta humelela yini loko ndzi fa ndzi ri hava wili?

5. Xana buti wa mina kumbe munghana loyi ndzi n'wi tshembhaka a nga va mulawuri wa ndzhaka ya mina?

6. Hi byihi vutihlamuleri bya mulawuri?

7. Ndzi tilulamiserile ku endla wili, i mani a nga ndzi pfunaka?

8. Xana hi wahi matsalwa lawa ndzi ma lavaka loko ndzi endla wili?

9. Swivutiso leswi vutisiwaka nkarhi na nkarhi

Vutihlanganisi bya nkoka:

Ku va na wili swi ku nyika tshamiseko wo tiva leswaku tirhiwadi ta ntirho wa wena wa vutomi ti ta hangalasiwa na ku lawuriwa ku ya hi leswi u swi lavisaka xiswona. Wili a yi nge sirheleli nuna/nsati wa wena, vana, na nhundzu hi nawu, kambe yi ta tlhela yi hlamusela hi xiviri leswi u nga ta lava leswaku swilo swi fambisa swona loko u lovile.

**1. Xana wili i yini?**

Wili i tsalwa ra ximfumo leri sayiniweke laha u hlamuselaka leswi u lavaka leswaku ndzhaka ya wena yi hangalasisiwa swona endzhaku ka loko u lovile. Ku fa u nga ri na wili swi vula leswaku ndzhaka ya wena yi nge avisiwi leswi u swi lavisaka swona(swileriso), kambe hi ku ya hi milawu ya vudyandzhaka byo pfumala wili.

**2. Hikokwalahokayini ndzi fanele ku va na wili?**

Wili yi endla leswaku vutomi byi olova eka lava u va siyaka endzhaku ka rifu ra wena. I tsalwa leri nga enawini leri nga na mahungu hi timali ta wena na rifuwo (yindlu, fanichara kumbe juwelari, sw.sw.) na leswi swi nga ta hangalasisiwa xiswona exikarhi ka vadyandzhaka va wena. Loko u ri na vana lavatsongo, u nga vula muhlayisi loyi u nwi hlawuleke ku va hlayisa loko u tshuka u fa. Wili yi nga tlhela yi va na mahungu ya mulawuri wa ndzhaka ya wena. Loko u nga se hlawula mulawuri, Mufambisi wa Khotonkulu u ta thola wun'we endzhaku ka ku tihlanganisa na vadyandzhaka.

**3. Hikokwalahokayini ndzi nga se va na wili?**

Laha hansi i swivangelo swin'wana swa ntolovelo swa leswaku hikokwalahokayini vanhu va ri hava wili.

“Yindlu ya mina yitsanana naswona a yi na nkoka wo ringanela”. Wili a hi ya vanhu lava nga fuma ntsena kumbe lava nga na tindlu tikulukumba. Wili yi olovisa vutomi eka vanhu lava u va siyaka.

“Ndzi tekiwile ehansi ka vukati bya xamina i xa wena xa wena i xa mina naswona a ndzi se tshama ndzi tirha!” Nuna/nsati lava tekaneke ehansi ka vukati bya xamina ixa wena xa wena i xa mina va ava ku ringana eka ndzhaka ya nhlanganelo, i.e. nuna/nsati swilo hinkwaswo i swa vona. Nuna/nsati un'wana na un'wana u na nkavelo wa hafu ya ndzhaka ya nhlanganelo. U laveka ku va na wili ku kota ku vula hi ku kongomisa loyi a nga ta vuyeriwa ku suka eka nkavelo wa wena wa hafu loko u fa.

“Ndza ha ri ntsanana, ka ha ri na nkarhi wo endla wili.” Loko u ri na nhundzu yo fana na movha kumbe fanichara naswona u le henhla ka malembe ya 16 hi vukhale, u nge vi ntsanana ku va u endla wili. Hambikuri vanhu lavatsongo na lava nga tekiwangikiu va fanele ku va na wili ku tiyisisa leswaku ku lava ka vona ka xiximiwa hi mayelana na leswaku va lava rifuwo ra vona ri avisiwa ku yini endzhaku ka ku fa ka vona.

“Sesi/buti wa mina va ta hlayisa vana va mina loko ndzi fa”. Eka makaya yotala ya xintu, ku na ntwisiso lowu nga vulavuriweku wa leswaku loko u fa naswona vana va wena kumbe lava u va seketelaka va ha ri vatsongo, vandyangu wa wena va ta va hlayisa naswona a wu fanelanga ku nghenisa mahungu lawa eka wili ya wena. Xiboho xo antswa a ku ta va ku kanela nhlayiso wa vana va wena na vandyangu wa wena ka ha ri na nkarhi na ku thola vahlayisi eka wili ya wena.

“Vandyangu wa mina va ta lunghisa swilo hi xivona”. Ntiyiso hi leswaku, va nge swi endli sweswo. Nawu (Nawu wa Vudyandzhaka byo pfumala wili wa 1987) wu kumisisa loyi a nga ta kuma ku suka eka rifa ra wena. Ku tshika varhandziwa va wena leswaku va lulamisa timhaka ta wena a hi rhisipi ya thiravulu ntsena endyangwini, kambe u tlhela hi ndlela yo ka yi nga ri kahle u va rhwexa mpingu. Loko u teka xiboho hi leswaku ku ta humelela yini hi nhundzu ya wena, rifuwo (swiambalo, juwelari, fanichara), mali kumbe swikweleti u ta olovisa vutomi bya vona loko va karhi va rila. Eka wili ya wena u nga hlawula mulawuri ku lawula timhaka ta wena endzhaku ka ku fa ka wena.

“Ndza nyuma ku endla wili hikuva a ndzi swi tivi leswaku ndzi ta endlisa ku yini.” Ku na vanhu va xiphurofexini vo fana na tikhamphani ta thirasiti, tibangi, vaphakeri va vukorhokeri bya swa timali, (FSPs), vatirhi va vakhomelandzhaka (FPSA®) kumbe maloyara lava nga ku pfunaka.

“Swi lava mali ku endla wili.” Wili i tsalwa ra nkoka naswona ri fanele ri endliwa hi munhu loyi a nga na phurofexini. Ti FSP tin'wana ti nyika vukorhokeri byo endla wili mahala naswona va tlhela va hlayisa khopi ya wili ya wena mahala. Maloyara va nga hakerisa mali, kambe tanihi xifundzho, va nga ofara ku hlayisa wili ya wena mahala. Bangi ya wena yi nga chaja mali ya vukorhokeri. Vulavula na rin'we ra mavandla lama vuriweke laha henhla.

“Ndzi ta endla wili vhiki leri taka”. Endla sweswi hi xihatla ka ha ri na nkarhi. Ku swi yisa emahlweni swi ta endla leswaku u rivala.

“I badi!” Votala va ehleketa leswaku loko u endla wili, u vitana mabadi ekaya ra wena naswona hikwalaho ka leswi u ta hatlisa ku fa. I vanhu vatsongo swinene lava swi tivaka leswaku va ta fa rini. Swa antswa ku tilulamisela.

“Ndzi kolota ku tlula leswi ndzi nga na swona.” Xikweleti xa wena lexi nga sala xi ta heta/dya nkoka wa ndzhaka ya mina. Handle ka loko ku ri na mali yoringanela eka rifa ra wena ku hakela xikweleti kumbe nhundzu yo ringanela leyi nga xavisiwaka ku khavhara swikweleti swa wena, vakolotisi va wena va nga koxa xikweleti lexi saleke ku suka eka nuna/nsati wa wena ntsena loko mi tekanile hi vukati bya xamina i xa wena xa wena i xa mina.

“Ndzi na pholisi ya ndzindzakhombo wa vutomi leyi nga ta angarhela swikweleti swa mina hinkwaswo naswona hinkwayo leyi nga ta sala yi ta ya eka ndyangu wa mina loko ndzi fa”. Ndzindzakhombo wa vutomi na wona wa hlayisa varhandziwa va wena loko u fa. Wu nga angarhela tihakelo ta dyondzo na ku nyika mali yo hakela xibalo xa ndzhaka ya wena ya rifu, kumbe ku hakela tihakelo ta ntolovelo ta le ndyangwini, kumbe na ku hakela mikunguhato ya phenxeni. Loko ku ri hi leswaku ku ta va mali yo ringanela eka ndzhaka ya wena yo hakela swikweleti, swibalo na tihakelo mudyandzhaka a nga hlawuriwa ku kuma mali ya ndzindzkhombo wa pholisi ya vutomi. Mali yi ta hakeriwa eka mudyandzhaka hi ku kongomisa, mulawuri ange tirhani na pholisi naswona ange vi na mfanelo yo kuma tihakelo ta mulawuri eka hakelo wa ndzindzakhombo.

**4. Ku ta humelela yini loko ndzi fa ndzi ri hava wili?**

Loko u fa u ri hava wili u lahlekeriwa hi nkateko wo teka xiboho hi leswaku i mani a faneleke ku vuyeriwa ku suka eka ndzhaka ya wena. Handlekaswona, nawu wa vudyandzhaka byo pfumala wili wu lawula leswi ndzhaka ya wena yi nga ta avisiwa swona. Mufambsi wa Khotonkulu u thola mulawuri leswaku a lawula ndzhaka ya wena naswona a nga ha tlhela a thola mulanguteri kumbe muleteri ku langutela timfanelo ta vana va wena lavatsongo na/kumbe vadyandzhaka lava nga na swiphiqo swa miehleketo.

Nawu wa Vudyandzhaka byo Pfumala Wili, wa 1987 (Nawu wa 81 wa 1987) wu veka nawu hi leswi ndzhaka ya wena yi nga ta avanyisisiwa xiswona. Ku ya hi Nawu, mulawuri loyi a thoriweke hi Mufambsi wa khotonkulu u fanele a avanyisa ndzhaka ya wena exikarhi ka nuna/nsati wa wena na vana (ku katsa vana vo wundliwa), kumbe maxaka man'wana ya ngati loko u ri hava nuna/nsati kumbe vana. Ndzhaka yihi kumbe yihi leyi nga salela vana va wena yi ta diphozitiwa eka Nkwama wa Vahlayisi lowu sweswi wu lawuriwaka hi munhu loyi u nga n'wi tiveku naswona loyi a nga ta va a nga ri na ku tsakela vana va wena embilwini ya yena.

Nawu wu endla xinawana xo ava ndzhaka ya wena hi nxaxamelo wokarhi. Xikombiso:

* Loko u siya nsati ntsena, u kuma ndzhaka ya wena hinkwayo. Nuna/nsati i munhu wihi kumbe wihi loyi a tekiweke kumbe ku teka ehansi ka Nawu wa Vukati, Nawu wa Nhlangano wa Ximfumo, Ku tekeriwa enhlokweni ka Nawu wa Vukati bya Xintu, kumbe nkhuvo wa vukati bya kereke.
* Loko ku ri nuna/nsati na vana, va avelana ndzhaka. Nuna/nsati u kuma nkavelo wo ringana na wa n'wana kumbe R250 000, xihi kumbe xihi lexi nga xikulukumba. Vana va avelana ndzhaka hinkwayo ku ringana.
* Loko ku ri hava nuna/nsati, n'wana wihi kumbe wihi loyi a hanyaka kumbe vana va kuma ndzhaka.
* Loko u ri hava nuna/nsati kumbe vana, vatswari va wena va avelana ndzhaka ya wena ku ringana. Loko vatswari va wena va rhange va fa, vamakwavo wa wena va kuma xiphemu lexi mutswari wa mufi a ta va a xi kumile.
* Loko ku ri hava maxaka, ndzhaka ya wena yi averiwa maxaka ya le kusuhi lava nga sala.
* Vanhu vambirhi lava nga tekanangiku lava tshamaka swin'we, hambiloko va tinyiketile eka vuxaka bya nkarhi woleha, a va kumi vusirheleri byo fana. Loko u fa u ri hava wili, muringani wa wena a nge kumi ndzhaka ya wena ehansi ka nawu wa vudyandzhaka byo pfumala wili.

**5. Xana buti wa mina kumbe munghana loyi ndzi n'wi tshembhaka a nga va mulawuri wa ndzhaka ya mina?**

U nga se teka xiboho hi leswaku u hlawula mani tanihi mulawuri vana na ntiyiso wa leswaku va na swikili leswi lavekaka na nkarhi wo teka vutihlamuleri. Valawuri va laveka ku hlengeleta leswi u nga na swona na ku swi hangalasa ku ya hi wili ya wena kumbe milawu ya vudyandzhaka byo pfumala wili lebyi vuriweke laha henhla.

Nawu wa Afrika Dzonga wu veka swipimelo swo hlayanyana hi loyi a faneleke ku va mulawuri, kambe munhu loyi a hlawuriweke u fanele ku va a twisisa nawu, vutivi bya maendlelo ya xibalo na vuswikoti byo tirha na vadyandzhaka, vakolotisi na minkwama ya phenxeni, sw.sw.

Se, u nga hlawula munghana la tshembhekeke kumbe buti ku va mulawuri wa ndzhaka ya wena. Hambiswiritano, Mufambisi wa Khotonkulu a nga lava leswaku mulawuri loyi a hlawuriweke loyi anga hava minthwaso leyi faneleke u fanele a pfuniwa hi ejente leyi nga na phurofexini yo fana na loloyara, mukambatinkota, gqweta, FPS®, kumbe khamphani ya thirasiti hi nkarhi wa endlelo ra vulawuri. Loko leswi swi humelela, mulawuri loyi u n'wi hlawuleke eka wili ya wena u ta fanela ku thola ejenta yaleyo ku lawula ndzhaka.

Mulawuri loyi a hlawuriweke wa ha ri na vutihlamuleri byo hetisisa ndzhaka kambe vulawuri bya siku na siku byi ta byi ta voniwa hi ejente leyi mulawuri a yi tholeke.

Loko u hlawula munhu loyi anga hava minthwaso yo hlawuleka, kambe loyi a nga munhu loyi a tshembhekeke na vunene, wena hi wexe eka wili ya wena u nga tlhela u thola n'waxiphurofexini tanihi mulawuri wun'wana ku pfuna ku lawula ndzhaka. Hi ndlela leyi u na kurhula ka miehleketo hi leswaku un'wana wa valawuri i munhu loyi u n'wi tivaka na ku n'wi tshembha, naswona lowun'wana i munhu loyi anga na phurofexini loyi a nga na ntokoto wo ringanela wa malawulelo ya ndzhaka ya vafi.

**6. Hi byihi vutihlamuleri bya mulawuri?**

|  |
| --- |
| **MITIRHO LEYIKULU YA MULAWURI** |
| * U Kuma khopi leyi tiyisisiweke ya xitifikheti xa rifu, wili ya orijinali na matsalwa wahi kumbe wahi ya pholisi- nkosi, ndzindzakhombo sw.sw. |
| * Hlengeleta nxaxamelo wa swilo hinkwaswo swa rifuwo ra mufi. |
| * Loko ndzhaka ku ri ku vuyeriwa hi ndzindzakhombo wa vutomi, tiyisisa leswaku khamphani ya ndzindzakhombo ya tivisiwa naswona pholisi yi hakeriwile eka ndzhaka. |
| * Tivisa vakolotisi va wena hi ku navetisa eka Gazete ya Mfumo na phephahungu leswaku u hundzile emisaveni no hakela swikweleti leswi nga sala na swin'wana swikoxo swa nkoka ehenhla ka ndzhaka. Fayila ntlheriso wa xibalo u hakela mbuyelo na xibalo xa rifuwo. |
| * Mpfapfarhuta akhawunti ya ndzhaka, leyi vuriwaka akhawunti ya ku wa ka bindzu na ya mphakelo (L&D), na ku lulamisa nhundzu hinkwawyo eka ndzhaka na leswaku i mani anga ta kuma yini ku suka eka ndzhaka tanihi hi xileriso lexi nga eka wili. |
| * Yisa akhawunti leyi ya L&D eka Mufambisi wa Khotonkulu naswona, loko yi kamberiwile hi Mufambisi na ku navetisiwa eka Gazete ya Mfumo na phephahungu, hangalasa nhundzu eka vadyandzhaka na vakumi va ndzhaka. |
| * Loko swi laveka, hundzuluxa rifuwo ra ndzhaka, ro fana na nhundzu, vutshila kumbe ndzindzakhombo wa vutomi swi va mali. |
| * Kuma tihakelo leti nga sala eka ndzhaka to fana na ntswalo, minkavelo, vuvekisi na yin'wana mimbuyelo (xik. muholo lowu nga se hakeriwaka, hakelo ya livhi na swipfuno swin'wana swa mali). Mulawuri u fanele ku pfula akhawunti ya le bangi hi vito ra ndzhaka hi xihatla loko mali yo hundza R 1000 yi kumiwile naswona u fanele a hakela mali hinkwayo leyi kumiweke eka akhawunti leyi. |
| * Mali ya phenxeni a yi katsiwi eka ndzhaka naswona Xiyenge xa 37 xa Nawu wa Mali ya Phenxeni xi lawula leswi valawuri va hakerisaka swona swipfuno sweswo. Xiyenge lexi xa milawu xi kongomisiwile eka ku sirhelela vaseketeriwa hambi ehenhla ka ku lava ka mufi. U nge boxi vito ra mudyandzhaka eka wili ya wena leswaku a ta kuma swipfuno swa phenxeni ya wena. Ntsena loko ku ri hava museketeriwa kumbe mudyandzhaka loyi anga ta landzelerisiwa ku nga se hela tin'hweti ta khumembirhi ta rifu ndzhaka leyi yi ta hakeriwa eka ndzhaka na ku hangalasiwa hi mulawuri eka vadyandzhaka va masalela. |

**7. Ndzi tilulamiserile ku endla wili, i mani a nga ndzi pfunaka?**

I swa nkoka leswaku u vonana na un'wana loyi a nga na vutivi na ntokoto wo endla wili. U nga tirhisa loyara kumbe u vonana na bangi ya wena kumbe khamphani ya thirasiti ku pfuniwa. Munhu loyi a endlaka wili ya wena a nga fanelanga ku va a thoriwa tanihi mulawuri. Loko u endla wili ya wena u nga thola munhu un'we kumbe votala ku tirha tanihi valawuri no veka hakelo ya vukorhokeri bya vona. Loko hakelo yi ri ehansi ka hakelo ya mpimohenhla leyi nyikiweke ya 3.5% ya nkoka wa ndzhaka, u ta laveka ku twanana na vona.

Loko wili yi herile, yi fanele yi sayiniwa hi xitalo eka pheji yin'wana na yin'wana ku ri na timbhoni timbirhi leswaku yi ta kota ku va leyi nga enawini Timbhoni ti fanele ku va na 14 wa malembe hi vukhale kumbe ku hundza naswona va va na vutivi byo nyika vumbhoni ekhoto ya nawu. Timbhoni hinkwato ti fanele ti sayina wili ku ri na muendli wa wili na vona hinkwavo.

**Lemuka:** Loko eka wili ya wena, u hlawula munhu loyi anga mudyandzhaka ku sayina tanihi mbhoni, loko yena a nghenelerile eka ku mpfapfarhutiwa ka wili ya wena, va nga yirisiwa eka ku va va vuyeriwa ku suka eka wili ya wena.

**Tsundzuka:** Wili ya “vulavula” yi vulavulela munhu loyi a nga fa. N'waxiphurofexini u ringnaerile ku twisisa xikongomelo xa wena na ku xi veka hi matheme lama nga erivaleni no vonaka.

**8. Xana hi wahi matsalwa lawa ndzi ma lavaka loko ndzi endla wili?**

|  |
| --- |
| **MATSALWA LAMA LAVEKAKA KU KOTA KU ENDLA WILI** |
| * Vito na vuxokoxoko bya vutitivisi bya mulawuri wa ndzhaka ya wena. |
| * Vito na nomboro ya ID swa nuna/nsati wa wena na khopi ya xitifikheti xa vukati lexi hlamuselaka muxaka wa ntwanano wa vukati. Loko u thariwile, u fanele u nyika khopi ya xileriso xo thariwa na ntwanano wa ntshamiseko. |
| * Mavito hi xitalo na tinomboro ta ti ID ta vana va wena hinkwavo, ku katsa vana lava wundliwaka na vana lava nga riki va ngati loko u lava leswaku va vuyeriwa ku suka eka wili ya wena. |
| * Mavito na ti ID ta vatukulu lava u lavaka ku va katsa. |
| * Loko u ri vana lavatsongo, vito na vuxokoxoko bya vutihlanganisi bya muhlayisi |
| * Loko swi endleka, vuxokoxoko bya mavandla yo fana na tindhawu ta vuhlayisela, tindhawu to hlayisa vana lava pfumalaka vatswari kumbe mavandla ya tikereke lawa u lavaka ku ma nyika nhundzu. |
| * Vuxokoxoko bya vandla rihi kumbe rihi kumbe vandla leri u lavaka leswaku ri vuyeriwa. |
| * Tikhopi ta vun'winyi hi mayelana na nhundzu leyi nga fambafambisiweku eAfrika Dzonga na vuxokoxoko bya tibondo ehenhla ka nhundzu yaleyo. |
| * Tikhopi ta phenxeni kumbe matsalwa ya nkwama wa phenxeni na tipholisi ta ndzindzakhombo, to fana na tipholisi ta mitsengo leyi vekiweke, tipholisi ta vutomi, tipholisi to hakela swikweleti sw.sw. |
| * Mali ya xidijiti yo fana na Bitcoin, yi anakanyiwa tanihi rifuwo ra nkoka wo ka wu nga khomeki hi SARS. Milawu ya ntolovelo ya xibalo ya tirhisiwa, naswona yi nga nghenisiwa eka wili ya wena ku vuyerisa vadyandzhaka va wena. Vufana byiriboxe bya yona byi tisa swiphiqo eka valawuri lava nga ta lava phasiwedi yo fana yi ri yoxe kumbe khiya yo fikelela walete ya wena ya xidijiti endzhaku ka rifu ra wena. Tanihi leswi tiwili ku nga tirhekhodo ta vanhu i swa xitsundzuxo leswaku u nga katsi mahungu lwa eka wili ya wena. Swa antswa ku kuma ndlela leyi hlayisekeke swinene ya mulawuri wa wena yo fikelela walete ya wena ya xidijiti. |
| * I swa nkoka ku katsa nxaxamelo lowu heleleke wa swikweleti. |

**9. Swivutiso leswi vutisiwaka nkarhi na nkarhi**

**Xana ndzi nga tirhisa themphuleyiti ya wili ya le ka inthanete ku endla wili ya mina kumbe ku yi tsala ephepheni.?**

A hi miehleketo ya kahle ku endla wili ya wena hi wexe. Wili yi fanele yi fikelela swilaveko swokarhi swa nawu leswaku yi kota ku va na nkoka. Wili yi fanele yi va erivaleni, yi koma no yimela swikongomelo swa ntiyiso swa muendli wa wili(wena) Tiwili leti tsariweke hi lava nga na ntokoto wutsongo kumbe va ri hava hi ntolovelo ti vanga swiphiqo.

**Xana hi xihi xikombiso xa xikombelo xo hlawuleka lexi ndzi nga xi vekaka eka wili ya mina?**

Xin'we xa swikombiso swa xikombelo xo hlawuleka lexi u nga xi katsaka eka wili ya wena ku nga va xa vana va wena leswaku va nyikiwa vulawuri bya rifuwo ra vona eka swiyimo swokarhi evuton'wini bya vona; n'we xa nharhu leyosungula ya ndzhaka ya vona yi va kona loko va fikisa malembe ya 21 na leyi salaka eka malembe ya 25, kumbe endzhakunyana loko ku ri na xivangelo xo twala. Loko u lava ku anakanya xikombelo xo hlawuleka ku fana na xikombiso lexi nga laha henhla, ndlela ya wena yo antswa ku nga va ku sungula thirasiti. Ku na tinxaka tinharhu ta tithirasiti:

* thirasiti ku ya hi wili, leyi u yi sungulaka eka wili ya wena
* thirasiti ya swileriso swa vadyandzhaka, leyi ku nga thirasiti ya “ndyangu”
* thirasiti leyi endliweke hi xileriso xa khoto ku kuma tihakelo tokarhi to fana na, xikombiso, hakelo ya Mali ya Tinghozi ta le Mapatwini.

**Xana xikongomelo xa thirasiti i yini?**

Thirasiti yi nga va nwini wa rifuwo, yi nga kuma swinyikelo no kuma mali ku suka eka ndzhaka ya wena loko u fa. Leswi endlaka leswaku thirasiti yi va yi hlayisekile swinene hi leswaku swiboho swi tekiwa hi mulawulathirasiti loyi u n'wi tholaka loko u yi endla. Vadyandzhaka va nga koxa swipfuno swa vona eka vukhale na nkarhi leswi vekiweke eka wili kumbe papila ra thirasiti. Ku ya hi muxaka wa thirasiti leyi u yi sungulaka, nhundzu i ya thirasiti naswona yi nga va yi hlayisekile ku suka eka vakolotisi lava koxaka ku hakeriwa ka swikweleti swa wena.

Loko u lava ku hundzisela mali kumbe nhundzu ku suka eka ndzhaka ya wena ku ya eka thirasiti, leswi swi fanele swi endliwa hi loyara, bangi, khamphani ya thirasiti, kumbe mukhomelandzhaka loyi a nga na phurofexini (FPSA®) loyi a nga na vutivinkulu byo ku pfuna hi ndlela ya vuswikoti ku hundzisela kumbe ku sungula thirasiti yaleyo.

Loko u lava ku siya yindlu eka thirasiti ya nuna/nsati wa wena kumbe n'wana, va ta fanela ku hakela tihakelo to hundzisela ku endla leswaku yindlu yi rhijisitariwa hi mavito ya vona. U nga tlhela u va siyela mali ku hakela tihakelo to hundzisela. Ku hundzisela nhundzu eka mudyandzhaka swi nga teka tin'hweti to hlayanyana naswona mimpino na swibalo swa masipala swi ta lava ku hakeriwa. Vadyndzhaka a va chajisi xibalo xo hundzisela, kambe tihakelo ta vulawuri to fana na hundzisela na tihakelo ta hofisi ya vun'winyi ti ta chajiwa. Lemuka leswaku ku na hakelo ya ku va na thirasiti. Thirasiti yi tirha kahle eka vanhu lava nga na ndzhaka yotala ku yi lawula naswona ku ta va ndlela ya kahle yo tsema swibalo. Eka mindyangu leyi lavaka ku hundzisela misava leyi nga ya ndyangu hi ku tumbuluxa thirasiti leyi nga nwini wa misava i ndlela yo yi hlayisa endyangwini na ku sivela swiphemu swa yona ku va swi xavisiwa hi vadyandzhaka.

**Xana wili ya mina ndzi yi hlayisa kwihi?**

Ebangi, van'watinkota, tikhampahni ta thirasiti, maloyara na vatsundzuxi va swa timali lava tsarisiweke va hlayisa tiwili hi ku yimela titlilayente ta vona mahala kumbe hi hakelo yitsongo.

Endla khopi ya wili ya wena na ku fungha hi rito ra "Khopi" no pfumelela munhu loyi a tshembhekeke ku tiva leswaku yi kumeka kwihi loko u fa. Tivisa mulawuri loyi u n'wi hlawuleke eka wili ya wena laha wili ya orijinali yi hlayisiweke kona, na khopi.

**Xana wili ya mina ndzi yi pfuxeta kangani?**

Tiwili ti lava ku pfuxetiwa nkarhi na nkarhi, ngopfungopfu loko swiendleko swa nkoka swi humelerile evuton'wini bya muendli wa wili(wena) Swiendleko swa nkoka swo cinca vutomi swi nga katsa ku velekiwa ka n'wana, vukati, ku thalana, rifu ra mudyandzhaka kumbe mulawuri, ku kuma nhundzu na rifuwo rin'wana leswi u swi kumeke endzhaku ka ku sayina wili ya wena leyi nga kona. I swa nkoka ku pfuxeta wili ya wena ku nga se hela tin'hweti tinharhu endzhaku ka ku thariwa, tanihi loko loko u nga endli sweswo swi nga vangaku mimbuyelo yo ka yi nga laveki.

**Xana i ntiyiso leswaku ku na swibalo swin'wana leswi lavaka ku hakeriwa endzhaku ka ku fa ka mina?**

Ku na swibalo swimbirhi leswi hakeriwaka eka ndzhaka: xibalo xa vubindzuri bya xumankulu (CGT).

**Xibalo xa ndzhaka i muxaka wa xibalo lexi faneleke ku hakeriwa endzhaku ka rifu ra wena loko ndzhaka ya wena leyi salaka (endzhaku ka swikweleti hinkwaswo, tihakelo, swibalo na ku ava ndzhaka eka nuna/nsati loyi a hanyaka kumbe chariti swi susiwile) yi ri na nkoka wo hundza R3,5 wa mamiliyoni.**

Hi ntiyiso, ndzhaka ya wena (leyi nga katsaka nhundzu, ndzindzakhombo na mali) yi fanele yi hakela xibalo xa ndzhaka xoringana 20% eka Vukorhokeri bya Xibalo bya Afrika Dzonga (SARS) loko yi ri na nkoka wa mali leyi salaka ya le xikarhi ka R3,5wa mamiliyoni na R30 wa mamiliyoni. Mpimo wa 25% wu hakeriwa eka mali yin'wana na yin'wana leyi salaka ya le henhla ka R30 million. Loko ndzhaka ya wena yi ri na nkoka wa mali leyi saleke ya R3,5 wa mamiliyoni, ku hava xibalo xa ndzhaka lexi hakeriwaka.

**Xibalo xa Vubindzuri bya Xumankulu (CGT) xi hakeriwa eka mali yin'wana na yin'wana leyi hundzaka phurofiti ya R2 wa mamiliyoni loko ku xavisiwa ndhawu yo tshama (yindlu leyi wena na ndyangu wa wena a mi tshama kona swa nkarhi hinkwawo). Hi ndlela yofana, laha ndzahleko wa mali wu hundzaka R2 wa mamiliyoni, i xiphemu xa ndzahleko lexi hundzaka R2 wa mamiliyoni ntsena xi nga ta pfumeleriwa tanihi ndzahleko wa mali**

CGT yi hakeriwa eka tiphurofiti hinkwato ta mali leyi nga ehenhla ka R300 000 hi lembe ra xibalo leri u nga fa hi rona. Ku ehleketeleriwa leswaku u hundziserile nhundzu ya wena hinkwawayo eka ndzhaka ya mufi wa wena hi siku ra ku fa ka wena naswona phurofiti i ku hambana exikarhi ka leswi u swi hakeleke swa nhundzu loko u yi xava naswona nkoka wa nhundzu yaleyo hi siku ra ku fa. Mali leyi nga kastiweku ya R300 000 yi susiwa ku suka eka tsengo wa tiphurofiti leti hinkwato. 40% wa mbuyelo wu katsiwa eka muholo wa wena wa lembe rero ra xibalo leri u nga fa hi rona naswona wu ta barisiwa na muholo wa wena lowun'wana eka mimpimo ya ntolovelo ya xibalo.

Hi 2020, lembe leri xibukwana lexi xi nga kandziyisiwa, mpimo wa CGT a wu ri exikarhi ka 7.2% na 18% wa tiphurofiti leti a ti hundza mali ya R300 000.

* Nhundzu yin’wana na yin'wana leyi tirhisaka hi munhu yo fana na mimovha na swilo swa munhu swa humesiwa eka CGT.
* Nhundzu hinkwayo leyi yaka eka nuna/nsati loyi a hanyaka ya humesiwa na yona eka CGT.

Langutisa webusayiti ya SARS ku kuma mipfuxeto ya lembe na lembe hi mayelana na nkhethekanyo wa xibalo tanihi leswi swi vuriweke laha henhla (www.sars.co.za).

**Vutihlanganisi bya nkoka**

**Vulawuri byo Fambisa Xiyenge xa swa Timali (Financial Sector Conduct Authority)**

Ku kambela loko FSP kumbe mutsundzuxi wa swa timali a pfumeleriwile ku ku xavisela swimakiwa swa mali na vukorhokeri, tihlanganisi na FSCA.

|  |  |
| --- | --- |
| Nomboro ya Senthara ya Tiqingho | 0800 20 37 22 (FSCA) |
| Swichibodo ya FSCA | 012 428 8000 |
| Nomboro ya fekisi | 012 346 6941 |
| Imeyili | [info@fsca.co.za](mailto:info@fsca.co.za) |
| Adirese ya ndhawu | Riverwalk Office Park, Block B, 41 Matroosberg Road, Ashlea Gardens,  Pretoria, South Africa 0081 |
| Adirese ya poso | P.O. Box 35655, Menlo Park, Pretoria, 0102 |
| Webusayiti | [www.fsca.co.za](http://www.fsca.co.za) |

Ku kuma mahungu yotala hi dyondzo ya vatirhisi va swa timali na switirhisiwa tihlanganisi na Ndzawulo ya Dyondzo ya Vatirhisi ya FCSA.

|  |  |
| --- | --- |
| Imeyili | [CED.Consumer@fsca.co.za](mailto:CED.Consumer@fsca.co.za) |
| Webusayiti | [www.FSCAmymoney.co.za](http://www.FSCAmymoney.co.za) |

**The Fiduciary Institute of Southern Africa (FISA)**

Ku pfuniwa hi tiwili, ndzhaka, tithirasiti, nkunguhato wa ndzhaka na mali ya vadyivandzhaka tihlanganisi na FISA.

|  |  |
| --- | --- |
| Riqingho | 082 449 2569 |
| Imeyili | [secretariat@fisa.net.za](mailto:secretariat@fisa.net.za) |
| Adirese ya poso | P.O. Box 67027, Bryanston, 2021 |
| Webusayiti | [www.fisa.net.za](http://www.fisa.net.za) |

**Vandla ra Afrika Dzonga ra Nkunguhato wa swa Timali (FPI)**

Ku pfuniwa hi ndzhaka kumbe vukorhokeri byin'wana bya nkunguhato wa swa timali tihlanganisi na FPI.

|  |  |
| --- | --- |
| Riqingho | 011 470 6000 |
| Imeyili | [info@fpi.co.za](mailto:info@fpi.co.za) |
| Adirese ya ndhawu | 84 Sophia Street, Fairlands, Johannesburg |
| Adirese ya poso | P.O. Box 6493, Weltevredenpark, 1715 |
| Webusayiti | [www.fpi.co.za](http://www.fpi.co.za) |

**Rhijisitara ra Afrika Dzonga ra Tiwili na Switatimente swa Rifuwo (SARWT):**

Loko u lava ku tiyisisa leswaku varhandziwa va wena va kota ku kuma wili ya wena loko u fa, u nga yi tsarisa na SARWT.

|  |  |
| --- | --- |
| Riqingho | 061 436 2240 |
| Imeyili | admin@sarwt.org |
| Adirese ya ndhawu | 1 Bellingham Crescent, Alberton Gauteng |
| Webusayiti | [www.sarwt.org](http://www.sarwt.org) |

**Huvo ya Ntolovetiso wa Nawu**

Loko u ri na xivutiso kumbe u lava ku loja xivilelo ehenhla ka mutirhi wa swa nawu, tihlanganisi na Huvo ya Ntirho wa swa Nawu:

|  |  |
| --- | --- |
| Webusayiti | [www.lpc.org.za](http://www.lpc.org.za) |

Gauteng, Limpopo, Mpumalanga, North West

|  |  |
| --- | --- |
| Riqingho | 012 338 5800 |
| Adirese ya ndhawu | ProcForum Building, 123 Paul Kruger Street, Pretoria |

Eastern Cape, Northern Cape, Western Cape

|  |  |
| --- | --- |
| Riqingho | 021 443 6700 |
| Adirese ya ndhawu | 29th Floor, ABSA Centre, 2 Riebeek Street, Cape Town. |

KwaZulu-Natal

|  |  |
| --- | --- |
| Riqingho | 033 345 1304 |
| Adirese ya ndhawu | 200 Hoosen Haffejee Str, Pietermaritzburg |

Free State

|  |  |
| --- | --- |
| Riqingho | 051 447 3237 |
| Adirese ya ndhawu | 139 Zastron Street, Bloemfontein |

© 2020 FSCA

XITSUNDZUXO

*Mahungu lama kumekaka eka xibukwana lexi xa mahungu ya nyikiwile hi Vulawuri byo Fambisa Xiyenge xa swa Timali* (Financial Sector Conduct Authority) *(FSCA) hi xikongomelo xo kuma mahungu ntsena. Mahungu lama a ma endli xitsundzuxo xa nawu, xa xiphurofexini, kumbe xa swa timali. Loko nhlayiso wun'wana na wun'wana wu endliwile ku tiyisisa leswaku leswi nga endzeni swi na nkoka no pfumala xihoxo, FSCA a yi nyiki tigarantiyi, ku tiboha kumbe tiwaranti hi ndlela leyi naswona a yi amukeli ndzhwalo wihi kumbe wihi wa nawu kumbe vutihlamuleri bya leswi nga endzeni kumbe mpfumaleko wa xihoxo eka mahungu lama nyikiweke , kumbe ndzahleko wihi kumbe wihi lowu vangiweke lowu tumbulukaka hi ku kongomisa kumbe hi ndlela yo ka yi nga kongomisi hi mayelana na ku tshembheka hi ku tirhisiwa ka mahungu yalowo. Handle ka laha swi kombisiweke, mpfumelelo wa ntsariso wa mahungu hinkwawo i wa FSCA. Ku hava xiphemu xa xibukwana lexi xa mahungu xi nga kandziyisiwaka nakambe kumbe ku hundziseriwa kumbe ku tirhisiwa nakambe kumbe ku endliwa leswaku xi kumeka hi ndlela yihi kumbe yihi kumbe hi mediya yihi kumbe yihi handle ka loko mpfumelelo wo tsariwa wosungula wu kumiwile ku suka eka Hofisi ya Huvo hi ku Angarhela ya Vulawuri bya Mafambiselo ya Xiyenge xa swa Timali.*